燕昭王求贤

《资治通鉴》 · 司马光

燕昭王于破燕之后即位，吊死问孤，与百姓同甘苦。卑身厚币以招贤者。谓郭隗曰：齐因孤之国乱而袭破燕，孤极知燕小力少，不足以报。然诚得贤士以共国，以雪先王之耻，孤之愿也。先生视可者，得身事之。郭隗曰：古之人君有以千金使涓人求千里马者，马已死，买其首五百金而返。君大怒。涓人曰：死马且买之，况生马乎？天下必知君之好马也，千里马将至矣。不期年，千里马之至者三。今王必欲致士，先从隗始。况贤于隗者乎？岂远千里哉！王乃改筑宫而师事之。于是士争趋燕。